במחצית השנייה של שנות ה-90, החלה טלנור בפעילות סלולרית במדינות אחרות: רוסיה (1994), בנגלדש, יוון, אירלנד, גרמניה ואוסטריה (1997), אוקראינה (1998), מלזיה (1999), דנמרק ותאילנד (2000), הונגריה (2002), מונטנגרו (2004), פקיסטן (2004), סלובקיה, צ'כיה, סרביה (2006), מיאנמר (2014). הפעילות ביוון, אירלנד וגרמניה נמכרה ב-1999–2000 והרווחים הושקעו מחדש בשווקים מתעוררים. באוקטובר 2005, טלנור רכשה את וודאפון שוודיה, ושינתה באפריל 2006 את השם לטלנור.
טלנור החלה לפעול גם בהודו, אך ב-2017 נאלצה לסגת עם הפסדים כבדים.
במרץ 2018 מכרה טלנור את עסקיה בדרום מזרח אירופה (בולגריה, הונגריה, מונטנגרו וסרביה) לקבוצת PPF תמורת סכום של 2.8 מיליארד יורו על מנת להתמקד יותר באסיה ובשוק הנורדי.
בשנת 2019, טלנור קנתה את DNA, מפעילת הסלולר השלישית בגודלה בפינלנד.
שירותים.
טלנור מציעה מגוון של שירותי טלקומוניקציה במדינות הנורדיות, כולל טלפוניה ניידת ונייחת, גישה לאינטרנט וכן גישה ותכנים לטלוויזיה בכבלים. טלנור עדיין נותרה השחקן הגדול ביותר בנורווגיה למרות התחרות.
שידורים.
Canal Digital היא חברת בת בבעלותה המלאה של טלנור, היא מפיצת תוכן טלוויזיה באזור הנורדי עם כ-2.7 מיליון לקוחות נכון ל-2011. ב-13 באפריל 2021 הושלם המיזוג של Canal Digital ו-Viasat באלנטה.
מכללת משה מורנו
מכללת משה מורנו – או מכללת מאסטר, המכללה למקצועות המגע והיופי היא מכללה רשומה בישראל ללימוד מקצועות העיסוי, התרפיה והרפואה המשלימה אשר ממוקמת בראשון לציון.
היסטוריה.
מכללת מאסטר הוקמה ב-1992 על ידי משה מורנו, אשר בעל תואר DR-G.M.T.M, מומחה בתחום רפואה משלימה, מנהל מגמת מסג' בקופ"ח כללית, זוכה 2 מדליות זהב באליפות הבינלאומית במסאז', (IMA - International Massage Association) מעסה של שחקני נבחרת ישראל בכדורגל ושיאן גינס.
במהלך השנים בוגרי המכללה מייצגים את ישראל באליפויות אומנויות העיסוי בעולם IMA. ואף זכו בשלל מדליות בתחרויות לאורך השנים.
במכללה ישנה אפשרות ללמוד לתואר שמתארך כמה שנים 3-4, וישנה גם אפשרו לעבור קורס מזורז שאורכו כחצי שנה.
מדי פעם עורכת מכללת מאסטר ימי עיון הכוללים מפגש מקצועי של מומחי התחום מהארץ ומהעולם, בשיתוף עם אוניברסיטאות לרפואה משלימה בחו״ל. במסגרת זו מוזמנים אורחים מהארץ ומחו"ל להעביר הרצאות וסדנאות.
מכללת מאסטר מקיימת שיתופי פעולה רבים עם קופות החולים בישראל - בביצוע שלב ההתמחות המעשית של הסטודנטים כתנאי להפיכתם למטפלים.
בד בבד, מתקיימים שיתופי פעולה ארוכי טווח עם עיריות, מועצות מקומיות, כפרים, מוסדות חינוך, חברות במגזר הציבורי והפרטי וארגונים חברתיים.
היסטוריית המכללה.
בתחילת דרכה, המכללה הייתה ממוקמת בתל אביב, ולאחר כעשור, בשנת 2002 העתיקה את מיקומה לראשון לציון, מתחם ג׳י.
אליהו ברק
אליהו ברק (נולד ב-1924) הוא איש ציבור ישראלי, אשר כיהן כשגריר ישראל בקולומביה, מנכ"ל משרד התקשורת ומנכ"ל רכבת ישראל. קודם לכן שירת בחיל החימוש והשתחרר בדרגת אל"ם.
ביוגרפיה.
ברק עלה מספרד בשנת 1948, השתקע ברחובות ומיד התגייס לצה"ל, הוא השתחרר מחיל החימוש בדרגת אל"ם. לאחר שירותו הצבאי, נבחר ב-1973 למועצת העיר רחובות כנציג סיעת חרות. מונה ב-1978 למשך חצי שנה כראש העיר בפועל של העיר רחובות בעקבות הרשעת ראש העיר שמואל רכטמן בפלילים.
מונה לשגריר ישראל בקולומביה ב-1978. ב-27 בפברואר 1980 השתלטו חמושים על בניין השגרירות הדומיניקנית בעת שאירחה מספר רב של דיפלומטים והוחזקו על ידם כבני ערובה. בין בני הערובה היו ברק ורעייתו יהודית. יהודית שוחררה לאחר 27 שעות יחד עם נשות דיפלומטים אחרות ופצועים. ברק ערך סדר פסח עם השבויים האחרים לאחר 35 יום בשבי, בעזרת חבילת מזון שהעבירה אשתו דרך הצלב האדום. לאחר 61 יום שוחרר ברק ביחד עם הדיפלומטים האחרים, לאחר תשלום כופר לטרוריסטים על ידי מספר מדינות, ביניהן ישראל. משרד החוץ סירב לגלות את סכום התשלום.
בשנת 1982 מונה למנכ"ל משרד התקשורת ופרש בשנת 1984.
בשנת 1985 מונה למנכ"ל רכבת ישראל ופרש בשנת 1990.
ברק נישא ליהודית ולהם שני ילדים.
חצי האי אפשרון
חצי האי אפשרון או אבשרון (באזרית, בכתב לטיני: Abşeron yarımadası), עליו נמצאת באקו, בירת אזרבייג'ן והעיר הגדולה בה, כמו גם העיר השנייה בגודלה, סומגאיט, נמצא בצידו המערבי של הים הכספי.
מקור השם.
מקור השם בביטוי בשפה הפרסית 'אב סוראן', שפירושו 'מים מלוחים'.
גאוגרפיה.
חצי האי אפשרון נמצא בצידה המזרחי של אזרבייג'ן, ולחופו המערבי של הים הכספי. חצי האי, הבולט כ-60 ק"מ מזרחה כלפי הים הכספי, ואשר רוחבו המרבי כ-30 ק"מ, משתרע על פני שטח של 2,110 קמ"ר, כאשר שטח זה כולל גם את בסיסו של חצי האי. שטח חצי האי הוא בעיקרו מישור גלי, לעיתים גבעי באופן מתון, המסתיים, בצידו הפונה לים, בדיונות חול החצויות על ידי ערוצים, ומנוקדות באגמים שמימיהם מלוחים. חצי האי מתאפיין בצמחייה ערבתית יבשה, או מדברית למחצה.
אוכלוסיית חצי האי מונה כ-3.4 מיליון נפש, כמעט כולם בבאקו ובפרבריה. הערים הגדולות ממוקמות האחת, באקו, בחוף הדרומי, והשנייה, סומגאיט, בחוף הצפוני.
אקלים.
חצי האי אפשרון מתאפיין באקלים צחיח למחצה, כ-200 מ"מ משקעים בשנה, אשר הופכים אותו לאזור היבש ביותר באזרבייג'ן כולה. הקיץ חם ויבש, כאשר המשקעים יורדים ביתר העונות, ואילו החורף קר ולפרקים גשום.
לאורך כל השנה מנשבות במקום רוחות חזקות, כתוצאה ממפגש בין רוח צפונית קרה מהים הכספי ("Khazri") ורוח דרומית חמה ("Gilavar"). תנאי אקלים אלה אינם מאפשרים חקלאות בעל אלא חקלאות שלחין בלבד.
כלכלה ומשאבים טבעיים.
נפט.
מאז שנות ה-70 של המאה ה-19 היווה חצי האי אפשרון מקור חשוב לנפט, אחד הראשונים בעולם, ועד לימינו בולטות בנופו בארות נפט נטושות, שכן נראה כי משאבי הנפט באזור קרובים למיצוי. מבחינה היסטורית, היוו אותם שדות נפט יעד חשוב בשתי מלחמות העולם. במקביל להפקת הנפט, התפתחו במקום תעשיות נלוות, כמו זיקוק נפט או מפעלי תעשייה פטרוכימית. אלה, מצדן, יוצרות בעיות סביבתיות לא פשוטות, אשר השפעתן מחמירה עקב נוכחות אוכלוסייה גדולה בסמוך לגורמי הזיהום.
ענפים כלכליים אחרים.
בחוף הצפוני של חצי האי נמצאים חופי רחצה, אך אלה לא מפותחים דיים, ומשמשים בעיקר תושבים מקומיים. כן מתקיימת במקום חקלאות, בין היתר גידול חזירים, תות (עץ) ועוד.
קישורים חיצוניים.
Geography of Azerbaijan
Short Documentary about pollution from chemical and oil industries on the peninsula
חירט אדריאנס בומחארט
חירט אדריאנס בומטארט (בהולנדית: Geert Adriaans Boomgaard; 21 בספטמבר 1788; נטבל ב-23 בספטמבר 1788 – 3 בפברואר 1899) היה הולנדי שהגיע לגיל 110 ועל פי מספר רב של חוקרים, היה גם האדם הראשון שאומת כי הגיע לגיל זה.
ביוגרפיה.
ילדותו.
מעט ידוע על חייו של בומחארט: הוא נולד בחרונינגן, הולנד. הוריו היו אדריאן יאקובס בּוֹמחָארט (1763–1844) וחֵייסְיֶה חיירטס בּוֹנְטֶקוּ (1762–1834). אביו היה רב חובל של סירה, ורישומים אזרחיים אומרים שלחירט הייתה אותה עבודה. בנוסף להיותו רב חובל של סירה, מקורות אחרים אומרים שהוא שירת גם כחייל בגדוד החי"ר הקל ה-33 בגרנד ארמה של נפוליאון.
נישואים.
בגיל 29, ב-4 במרץ 1818, הוא נישא לסטְיינְצֶ'ה בוּס (נטבלה ב-19 בפברואר 1797 ונפטרה ב-24 במרץ 1830). סטיינצ'ה נפטרה בגיל 33, חודש לאחר לידת ילדם השמיני. שנה לאחר מכן, ב-17 במרץ 1831, נשא בומחארט לאישה את חְריצ'יֶה אָבֶּלְס יוֹנקֶר (נטבלה ב-19 במאי 1793 – 18 במאי 1864), איתה נולדו לו עוד ארבעה ילדים, בסך הכל 12.
הוא חי יותר מכל ילדיו: ילדו האחרון ששרד, יאנְסְיֶה הינדריקה, מת בגיל 57, במאי 1885.
אריכות ימיו.
ב-8 בינואר 1897, בומחארט עבר את גילו הסופי של פייר דארקור הבלגי (108 שנים ו-108 ימים) והפך לגבר המבוגר ביותר אי פעם, וב-10 באפריל 1898, הוא היה מבוגר יותר מבעלת התואר הקודמת, שישטי סקוגן השוודית בת ה-109 (1788-1897), ולכן הפך לאדם המבוגר ביותר שאומת עד לאותה תקופה.
הוא נפטר בגיל 110 שנים ו-135 ימים. האישה הראשונה שהגיעה לגיל 110 הייתה מרגרט אן נווה - שעקפה את גילו הסופי של אדריאנס ומתה כמעט בגיל 111 (1792–1903) – אם כי תוארו כגבר בעל תוחלת החיים הארוכה ביותר אי פעם לא נעקף עד 29 באוקטובר 1966, על ידי ג'ון מוזלי טרנר, שהגיע ל-111 שנים ותשעה חודשים (1856–1968).
מה קרה? (שיר)
מה קרה? הוא שיר שהוקלט על ידי הזמרת הישראלית עדן בן זקן, מתוך אלבום האולפן השישי שלה עם או בלי לאהוב. השיר יצא לאור ב-31 בדצמבר 2021, על ידי חברת התקליטים שרית הפקות וארומה מיוזיק.
רקע.
"מה קרה" נכתב על ידי אודיה אזולאי, והופק על ידי משה בן אברהם ואופק יקותיאל. בניגוד לשיריה הקודמים של בן זקן, המאופיינים בז'אנר הים-תיכוני, "מה קרה?" שילב מגוון סגנונות מוזיקליים דוגמת פופ, היפ הופ וראפ. בסמוך לצאתו, עלה השיר לרשת הזרמת המדיה ספוטיפיי, וצבר שם למעלה מ-100,000 אלף השמעות.
פיצקרלדו
פיצקרלדו (בגרמנית: Fitzcarraldo) הוא סרט קולנוע מערב-גרמני מסוגת דרמת הרפתקאות בכיכובו של קלאוס קינסקי ובבימויו של ורנר הרצוג אשר יצא לאקרנים ב-1982. עלילתו מתרחשת בתחילת המאה ה-20 בפרו, ועוקבת אחר דמותו האקסצנטרית של בריאן סוויני פיצג'רלד, ממציא אירי בעל חזון להקים בית אופרה בלב הג'ונגלים הטרופיים.